EXPUNERE DE MOTIVE

1.CONTEXTUL PROPUNERII

•Motivele și obiectivele propunerii

Regulamentul 2020/672 al Consiliului („Regulamentul SURE”) stabilește cadrul juridic pentru acordarea de asistență financiară din partea Uniunii statelor membre care sunt afectate sau grav amenințate de o perturbare economică semnificativă cauzată de epidemia de COVID-19. Sprijinul în temeiul SURE servește la finanțarea, în principal, a schemelor de șomaj tehnic sau a unor măsuri similare care vizează protejarea angajaților și a persoanelor care desfășoară o activitate independentă, reducând astfel incidența șomajului și pierderea de venituri, precum și la finanțarea în mod auxiliar a unor măsuri legate de sănătate, în special la locul de muncă.

La 6 august 2020, Slovacia a solicitat asistență financiară din partea Uniunii în temeiul Regulamentului SURE. În conformitate cu articolul 6 alineatul (2) din regulamentul SURE, Comisia a consultat autoritățile slovace pentru a verifica creșterea neprevăzută și semnificativă a cheltuielilor efective și planificate legate direct de schema națională de șomaj tehnic și de măsuri similare generate de pandemia de COVID-19. Schema națională de șomaj tehnic are obiectivul de a proteja angajații și persoanele care desfășoară o activitate independentă, reducând astfel incidența șomajului și pierderea veniturilor. Aceasta permite întreprinderilor care se confruntă cu dificultăți economice să reducă temporar numărul de ore lucrate de angajații lor, cărora li se acordă sprijin financiar din fonduri publice pentru orele nelucrate. La schemă pot avea acces angajatorii care au trimis temporar în șomaj tehnic o parte dintre angajații lor, pentru perioada cuprinsă între martie 2020 și decembrie 2021. Acești angajatori pot solicita rambursarea costurilor salariale cu până la 80 % din salariul brut obișnuit al angajatului trimis în șomaj tehnic, suma maximă acordată fiind de 880 EUR pe lună, cu condiția ca contractul angajatului să nu fie reziliat. Pe lângă schema națională de șomaj tehnic, Slovacia a introdus, de asemenea, următoarele măsuri de însoțire (a) o contribuție forfetară per angajat, din luna martie până la sfârșitul lunii septembrie 2020, condiționată de o scădere a vânzărilor de cel puțin 20 % (sprijin lunar care variază de la 180 EUR la 540 EUR, în funcție de scăderea vânzărilor); (b) o contribuție forfetară, până la sfârșitul lunii septembrie 2020, plătibilă persoanelor care desfășoară activități independente, condiționată de asigurarea socială obligatorie și de o scădere a vânzărilor de cel puțin 20 % (sprijin lunar care variază de la 180 EUR la 540 EUR, în funcție de scăderea vânzărilor); (c) o rambursare de 80 % din salariul brut al angajatului (până la maximum 1 100 EUR) până la sfârșitul lunii septembrie 2020 pentru întreprinderile închise prin decret și (d) o indemnizație forfetară de 210 EUR pe lună până la sfârșitul lunii septembrie 2020 pentru lucrătorii care lucrează în baza unui contract, pentru societățile cu asociat unic și pentru persoanele care desfășoară o activitate independentă.

Slovacia a furnizat Comisiei informațiile relevante.

Ținând seama de dovezile disponibile, Comisia propune Consiliului să adopte o decizie de punere în aplicare pentru a acorda Slovaciei asistență financiară în temeiul Regulamentului SURE, în sprijinul măsurilor menționate mai sus.

•Coerența cu dispozițiile existente în domeniul de politică

Prezenta propunere este în deplină concordanță cu Regulamentul 2020/672 al Consiliului, în temeiul căruia este formulată propunerea. Prezenta propunere completează un alt instrument legislativ al Uniunii prin care se acordă sprijin statelor membre în caz de urgență, și anume Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene (FSUE) [„Regulamentul (CE) nr. 2012/2002”]. Regulamentul (UE) 2020/461 al Parlamentului European și al Consiliului, care modifică respectivul instrument pentru a-i extinde domeniul de aplicare la urgențele majore din domeniul sănătății publice și pentru a defini operațiuni specifice eligibile pentru finanțare, a fost adoptat la 30 martie.

•Coerența cu alte politici ale Uniunii

Propunerea face parte dintr-o serie de măsuri elaborate ca răspuns la actuala pandemie de COVID-19, cum ar fi „Inițiativa pentru investiții ca reacție la coronavirus”, și vine în completarea altor instrumente care sprijină ocuparea forței de muncă, cum ar fi Fondul social european și Fondul european pentru investiții strategice (FEIS)/InvestEU. Întrucât recurge la luarea și la acordarea de împrumuturi în acest caz specific al epidemiei de COVID-19 în vederea sprijinirii statelor membre, prezenta propunere acționează ca o a doua linie de apărare pentru finanțarea schemelor de șomaj parțial și a măsurilor similare, contribuind la protejarea locurilor de muncă și, astfel, a angajaților și a persoanelor care desfășoară activități independente, împotriva riscului de șomaj.

2.TEMEIUL JURIDIC, SUBSIDIARITATEA ȘI PROPORȚIONALITATEA

•Temei juridic

Temeiul juridic al prezentului instrument este Regulamentul 2020/672 al Consiliului.

•Subsidiaritate (în cazul competențelor neexclusive)

Propunerea dă curs unei solicitări a unui stat membru și demonstrează solidaritatea europeană prin furnizarea de asistență financiară din partea Uniunii sub formă de împrumuturi temporare acordate unui stat membru afectat de epidemia de COVID-19. Ca o a doua linie de apărare, această asistență financiară sprijină temporar cheltuielile publice majorate ale administrației publice în ceea ce privește schemele de șomaj parțial și măsurile similare pentru a ajuta statul membru respectiv să protejeze locurile de muncă și, astfel, angajații și persoanele care desfășoară activități independente, împotriva riscului de șomaj și de pierdere de venituri. Acest sprijin va ajuta populația afectată și va contribui la atenuarea impactului economic și societal direct generat de actuala criză provocată de pandemia de COVID-19.

•Proporționalitate